Епъл
Apple Inc. (предишно име: Apple Computer Inc.; [], транскрипция: Епъл или Апъл; NASDAQ: AAPL) е американска мултинационална корпорация за производство и продажба на потребителска електроника, компютърен софтуер и персонални компютри. Най-известните продукти на компанията са персоналните компютри Macintosh, операционната система macOS, портативните мултимедийни плеъри iPod, мултимедийния браузър iTunes, уеб браузъра Safari и мобилната операционна система iOS. Към 24 септември 2020 г. тя управлява 511 магазина за продажба на дребно в 25 страни и онлайн магазин, където се продават софтуерни и хардуерни продукти. Към 2020 г. Apple е втората компания с най-голяма пазарна капитализация в света след Microsoft.

Компанията е основана на 1 април 1976 г. в Купертино, Калифорния, в Силициевата долина. В продължение на 30 години тя носи името Apple Computer Inc., докато на 9 януари 2007 премахва „Computer.“ от името си, за да подчертае своето разширение към пазара за потребителска електроника – в допълнение на пазара за персонални компютри.

Apple притежава особена репутация в света на потребителската електроника, дължаща се на нейната задълбочена философия за продуктовия дизайн и на нейните отличителни рекламни кампании. В това се включва и клиентска база, която е вярна на компанията и марката, особено в Съединените щати.

На 2 август 2018 г. пазарната капитализация на Apple надминава 1 трилион (1000 млрд.) щатски долара.

История на компанията 

Още от 1976 г. Apple играе съществена роля в разработването и популяризирането на персоналния компютър.

1977 г. 
През 1977 Apple създава първия персонален компютър получил широко разпространение – Apple II (познат в България с аналога му Правец 82), с операционна система с команден ред, но позволяваща използването и на софтуер, работещ в графичен режим. Apple II става хит при домашните потребители.

1983 г. 

През 1983 г. Apple пуска Lisa – първия персонален компютър с бизнес насоченост и графичен потребителски интерфейс (GUI) – разработен преди това в изследователския център на Xerox Corporation в Palo Alto – (PARC – Palo Alto Research Center). Lisa също така е и първият компютър, притежаващ мишка, като стандартно периферно устройство (също изобретение на Xerox) – или цялостната концепция за графичен интерфейс, използвана от съвременните операционни системи.

1984 г. 

През 1984 г. компютрите Macintosh излизат с по-нова версия на удобния за ползване GUI. Успехът на Apple с тях е сериозен фактор за налагането на графичния интерфейс при операционни системи за персонални компютри, например Commodore, Amiga и Atari ST, появили се две години по-късно. Характерно за компютрите Apple Macintosh е, че компютър и монитор се помещават в едно тяло. Apple разработват и интерфейса IEEE 1394, познат като FireWire

1991 г. 

През 1991 г. Apple разработва мобилния компютър PowerBook.

2000 г. 
През 2000 г. Apple е една от фирмите разширяващи обсега на софтуера, включвайки професионални приложения за видео, музика и фото, като по този начин превръща своите компютри в дигитален център (digital hub). По същото време пуска на пазара станалия най-известен музикален плеър в света – iPod.

Други по-важни дати 
След 1993 г. Apple е изместена от първото място на пазара на персонални компютри от т. нар. „x86 съвместими“ с операционна система Microsoft Windows, като основен пазарен недостатък се оказва това, че в компютрите на Apple софтуер и хардуер са неразривно свързани.

На 6 юни 2005 г. Apple обявява, че ще започне да използва процесори на Intel от началото на 2006 г., като преходният период ще продължи до края на 2007 г.

Продукти

Macintosh 

Mac (известни в миналото и като Macintosh), са серия компютри, произвеждани и продавани от компанията.

Линии Macintosh устройства, които са в производство:

 iMac: Потребителски всичко-в-едно компютър, представен през 1998 г.
 Mac Mini: Потребителски компютър с малки размери, представен през 2005 г.
 MacBook Pro: Ноутбук за професионалисти, представен през 2006 г.
 Mac Pro: Работна станция, представен през 2006 г.
 MacBook Air: Олекотена и по-лека версия на MacBook, представен през 2008 г.

Също така Apple предлага голям брой аксесоари, съвместими с устройствата от серията.

Apple iPhone 

iPhone са серия смартфони, произвеждани от компанията. Първият iPhone излиза на пазара през януари 2007 г.

Apple iPod 

На 23 октомври 2001 г. Apple представи цифровия музикален плейър iPod. Оттогава са въведени няколко актуализирани модела, а iPod вече е лидер на пазара на преносими музикални плейъри. Над 390 милиона бройки са продадени към септември 2015 г.

Apple iPad 

iPad са серия таблети, произвеждани от компанията.

Apple Watch 

Apple Watch са серия смарт часовници, произвеждани от компанията.

Apple TV 

Apple TV е дигитален медия плеър, който добавя функционалности към телевизорите, към които се свързва. Потребителят може да сърфира в интернет, да слуша музика, да тегли приложения и да играе игри.

Apple Vision Pro 

Apple Vision Pro е предстояща слушалка с разширена реалност. Потребителят може да сърфира в интернет, да гледа видеа от галерия, да гледа филми и да прави FaceTime разговори.

Софтуер 

Apple разработва свои собствени операционни системи за своите устройства, macOS за Mac, iOS за iPhone, iPadOS за iPad, watchOS за Apple Watch и tvOS за Apple TV.

iCloud осигурява облачно съхранение и синхронизация на широк спектър от потребителски данни, включително документи, снимки, музика, архивиране на устройства и данни от приложения. Apple Music е услуга за стрийминг на музика и видео.

Лого 

Според Стив Джобс името на компанията е избрано, защото той самият е израснал на ферма с ябълкови насаждения и освен това е привърженик на веганството (и по-точно на плодовата диета).

Първото лого изобразява Исак Нютон под ябълково дърво, но почти веднага е заменено от нахапаната ябълка, изпъстрена с цветовете на дъгата, изработено от Роб Яноф. Многоцветното лого на Apple е използвано в продължение на 22 години, преди Стив Джобс да го смени отново по-малко от година след завръщането си в компанията през 1997 г. Цветовете символизират факта, че Apple II има цветен графичен интерфейс.

На 27 август 1999 г. (една година след пускането на iMac G3), цветното лого официално е сменено с едноцветно. Това се обяснява с началото на период на експерименти с логото на компанията, в който то се поставя на видно място по устройствата. Ето защо цветната ябълка вече не е била толкова атрактивна за новите идеи, тъй като повече напомня на детска играчка. С пускането на iOS 7 и OS X Mavericks в края на 2013 г. логото вече изглежда плоско.

Макар че Стив Джобс и Стив Возняк са фенове на Beatles, тяхната компания води дългогодишни съдебни дела относно името и логото с ябълката с мултимедийната английска компания Apple Corps, създадена през 1967 г. от членовете на Beatles и чието лого е също ябълка, но зелена. В крайна сметка споровете са разрешени чрез сключване на споразумение през 2007 г., според което американската компания става собственик на всички форми на логото с ябълката, но предоставя изключителното право за ползването им на английската компания.

Източници

Външни препратки 
 Официален сайт на Apple Inc.
 Apple IMC Bulgaria

 
Компании, регистрирани на NASDAQ
Компании с пазарна стойност от над 100 милиарда щатски долара
Компании за мрежов хардуер
Компании за електроника в САЩ
Основани в САЩ през 1976 година